
[bookmark: TextBodyBegin]Europski parlament,
–	uzimajući u obzir Ugovor o funkcioniranju Europske unije, a posebno njegov članak 167., članak 173. stavak 3. i članak 294. stavak 7.,
[bookmark: _GoBack]–	uzimajući u obzir Uredbu (EU) 2021/818 Europskog parlamenta i Vijeća od 20. svibnja 2021. o uspostavi programa Kreativna Europa (2021. – 2027.)[footnoteRef:1], [1:  	SL L 189, 28.5.2021., str. 34.] 

–	uzimajući u obzir Uredbu (EU) br. 1295/2013 Europskog parlamenta i Vijeća od 11. prosinca 2013. o uspostavi programa Kreativna Europa (2014. – 2020.)[footnoteRef:2], [2:  	SL L 347, 20.12.2013., str. 221.] 

–	uzimajući u obzir Prijedlog Komisije od 5. svibnja 2018. za uredbu Europskog parlamenta i Vijeća o uspostavi programa Kreativna Europa (2021. – 2027.) i stavljanju izvan snage Uredbe (EU) br. 1295/2013 (COM(2018)0366),
–	uzimajući u obzir svoje stajalište u prvom čitanju od 28. ožujka 2019. o Prijedlogu uredbe Europskog parlamenta i Vijeća o uspostavi programa Kreativna Europa (2021. – 2027.) i stavljanju izvan snage Uredbe (EU) br. 1295/2013[footnoteRef:3], [3:  	SL C 108, 26.3.2021., str. 934.] 

–	uzimajući u obzir mišljenje Europskog gospodarskog i socijalnog odbora od 12. prosinca 2018. o Prijedlogu uredbe Europskog parlamenta i Vijeća o uspostavi programa Kreativna Europa (2021. – 2027.) i stavljanju izvan snage Uredbe (EU) br. 1295/2013[footnoteRef:4], [4:  	SL C 110, 22.3.2019., str. 87.] 

–	uzimajući u obzir mišljenje Europskog odbora regija od 6. veljače 2019. naslovljeno „Kreativna Europa i nova europska agenda za kulturu”[footnoteRef:5], [5:  	SL C 168, 16.05.2019., str. 37.] 

–	uzimajući u obzir izvješće Komisije od 30. travnja 2018. naslovljeno „Evaluacija programa Kreativna Europa sredinom programskog razdoblja (2014.–2020.)” (COM(2018)0248),
–	uzimajući u obzir Provedbenu odluku Komisije C(2023)3227 od 5. lipnja 2023. o izmjeni Provedbene odluke C(2021)3563 o financiranju programa Kreativna Europa za razdoblje 2021. – 2025. i donošenju programa rada za 2021., 2022. i 2023.,
–	uzimajući u obzir Provedbenu odluku Komisije C(2022)6138 od 31. kolovoza 2022. o izmjeni Provedbene odluke C(2021)3563 o financiranju programa Kreativna Europa za razdoblje 2021. – 2023. i donošenju programa rada za 2021. i 2022.,
–	uzimajući u obzir Provedbenu odluku Komisije C(2021)3563 od 26. svibnja 2021. o donošenju programa rada za provedbu programa Kreativna Europa za 2021.,
–	uzimajući u obzir godišnji program rada Komisije za provedbu programa Kreativna Europa za 2022.,
–	uzimajući u obzir godišnji program rada Komisije za provedbu programa Kreativna Europa za 2021.,
–	uzimajući u obzir komunikaciju Komisije od 11. srpnja 2023. naslovljenu „Inicijativa EU-a o tehnologiji Web 4.0 i virtualnim svjetovima: prednost u pripremi za sljedeću tehnološku tranziciju” (COM(2023)0442),
–	uzimajući u obzir komunikaciju Komisije od 3. prosinca 2020. naslovljenu „Europski mediji u digitalnom desetljeću: akcijski plan za potporu oporavku i transformaciji” (COM(2020)0784),
–	uzimajući u obzir komunikaciju Komisije od 22. svibnja 2018. naslovljenu „Nova europska agenda za kulturu” (COM(2018)0267),
–	uzimajući u obzir Zaključke Vijeća od 7. prosinca 2022. o planu rada EU-a za kulturu za razdoblje 2023. – 2026.[footnoteRef:6], [6:  	SL C 466, 7.12.2022., str. 1.] 

–	uzimajući u obzir svoju Rezoluciju od 14. rujna 2023. o budućnosti europskog knjižnog sektora[footnoteRef:7], [7:  	Usvojeni tekstovi, P9_TA(2023)0329.] 

–	uzimajući u obzir svoju Rezoluciju od 14. prosinca 2022. o provedbi Nove europske agende za kulturu i Strategije EU-a za međunarodne kulturne odnose[footnoteRef:8], [8:  	SL C 177, 17.05.2023., str. 78.] 

–	uzimajući u obzir svoju Rezoluciju od 20. listopada 2021. o europskim medijima u digitalnom desetljeću: akcijski plan za potporu oporavku i transformaciji[footnoteRef:9], [9:  	SL C 184, 5.5.2022., str. 71.] 

–	uzimajući u obzir svoju Rezoluciju od 17. travnja 2020. o usklađenom djelovanju EU-a za suzbijanje pandemije bolesti COVID-19 i njezinih posljedica[footnoteRef:10], [10:  	SL C 316, 6.8.2021., str. 2.] 

–	uzimajući u obzir svoju Rezoluciju od 15. rujna 2020. o učinkovitim mjerama za ekologizaciju programa Erasmus+ i Kreativna Europa te Europskih snaga solidarnosti[footnoteRef:11], [11:  	SL C 385, 22.9.2021., str. 2.] 

–	uzimajući u obzir svoju Rezoluciju od 17. rujna 2020. o kulturnom oporavku Europe[footnoteRef:12],  [12:  	SL C 385, 22.9.2021., str. 152.] 

–	uzimajući u obzir članak 54. Poslovnika, kao i članak 1. stavak 1. točku (e) te Prilog III. Odluci Konferencije predsjednika od 12. prosinca 2002. o postupku odobrenja izrade izvješća o vlastitoj inicijativi,
–	uzimajući u obzir izvješće Odbora za kulturu i obrazovanje (A9-0425/2023),
A.	budući da prikupljeni podaci potvrđuju znatan interes kulturnih i kreativnih sektora za program; budući da su se više stope sufinanciranja za različita djelovanja u okviru potprograma Kultura i potprograma Media pokazale korisnima za podupiranje kulturnih i kreativnih ekosustava te su manjim projektima pružile bolje mogućnosti, posebno u razdoblju nakon pandemije;
B.	budući da program Kreativna Europa za razdoblje 2021. – 2027. uključuje ukupno povećanje proračuna od oko 68 % u odnosu na program koji mu je prethodio; budući da to povećanje znatno gubi na vrijednosti zbog stalnog rasta stope inflacije[footnoteRef:13] povezanog s troškovima energije; budući da je ukupni proračun pojačano financiran na početku razdoblja trećinom dodijeljenih financijskih sredstava za 2021. i 2022. kako bi se, među ostalim, odgovorilo na posljedice pandemije bolesti COVID-19; [13:  	https://ec.europa.eu/eurostat/web/products-eurostat-news/w/ddn-20230309-2.] 

C.	budući da je Kreativna Europa jedini program koji pruža potporu svim kulturnim i kreativnim sektorima čije se aktivnosti temelje na kulturnim i umjetničkim vrijednostima, posebno podupiranjem stvaratelja i umjetnika, kao što su autori i izvođači, uz male projekte;
D.	budući da se programom prepoznaje intrinzična i umjetnička vrijednost kulture, koja bi trebala ostati u središtu programa, uz istodobno postizanje jednake ravnoteže s njezinim širim doprinosom inovacijama i rastu; budući da bi program Kreativna Europa, koji se financira sredstvima EU-a, trebao doprinijeti provedbi načela europskog stupa socijalnih prava i promicati poštene prakse i radne uvjete u kulturnim i kreativnim sektorima;
E.	budući da je jedna od glavnih novosti u pogledu programa to što se uvode međusektorski prioriteti inkluzije i raznolikosti, posebno rodna ravnoteža, i ekologizacije; budući da se u godišnjim programima rada za 2021. i 2022. posebna pozornost posvećuje poticanju socijalne uključenosti i rodne ravnopravnosti; budući da bi se provedbom programa trebalo osigurati najšire sudjelovanje u kulturi kako bi se, među ostalim, uključile osobe s invaliditetom i osobe u nepovoljnom položaju;
F.	budući da je cilj programa poduprijeti digitalnu tranziciju kulturnih i kreativnih sektora s obzirom na to da je tehnologija promijenila način na koji ti sektori stvaraju, proizvode i šire sadržaje; budući da digitalizacija može pružiti mogućnosti za povećanje sudjelovanja u kulturi, ali da isto tako može dovesti i do različitih izazova od onih u analognom dobu;
G.	budući da znatan broj korisnika i potencijalnih korisnika, bez obzira na određeni napredak koji je postignut u pogledu pojednostavnjenja, i dalje smatra da su postupci administrativnog upravljanja programom Kreativna Europa (podnošenje zahtjeva, evaluacija i izvješćivanje) vrlo dugotrajni i opterećujući;
H.	budući da zahtjevni postupci administrativnog upravljanja često odvraćaju od sudjelovanja manje iskusne podnositelje zahtjeva, uključujući mlade stvaratelje, uz male organizacije, posebno one iz područja u nepovoljnom položaju; budući da postupak podnošenja zahtjeva treba pojednostavniti i poboljšati, prvenstveno u pogledu povećanja broja postupovnih koraka i sučelja koje nije prilagođeno korisnicima, koje možda nije u skladu s široko dostupnim aplikacijama;
I.	budući da platforma za program uključuje složen postupak izvješćivanja koji je težak za snalaženje i koji izvorno nije bio osmišljen za vrstu projekata koji se financiraju sredstvima programa;
J.	budući da se potprogramom Kultura promiče umrežavanje kreativnih zajednica i potiče prekogranična suradnja, s posebnim naglaskom na projektima suradnje; budući da se u prve dvije godine provedbe program projekata suradnje, koji je osigurao potporu za 291 projekt, pokazao najpopularnijim u okviru potprograma Kultura; budući da bi Komisija trebala razmotriti proširenje aktivnosti informiranja u okviru potprograma Kultura kako bi se povećalo sudjelovanje svih kulturnih i kreativnih zajednica, uključujući one iz perifernih i ruralnih područja;
K.	budući da potprogram Media ima važnu ulogu u poticanju rasta i otpornosti u audiovizualnom sektoru; budući da je u dvogodišnjem razdoblju od 2021. do 2022. za taj potprogram podneseno 2124 zahtjeva i da je prosječna stopa uspješnosti 66 %;
L.	budući da je pripremno djelovanje „Scenariji na europski način”, koje dobiva potporu od 2021., razvijeno s ciljem podupiranja stvaratelja, posebno autora, u osmišljavanju i razvoju visokokvalitetnih fikcijskih serija koje mogu putovati preko granica i doprijeti do nove publike;
M.	budući da Međusektorski potprogram sadrži veći broj novosti koje odražavaju nove ciljeve; budući da su međusektorska djelovanja kojima se podupire sektor informativnih medija potpuno nov naglasak programa Kreativna Europa;
N.	budući da je jačanje mobilnosti u europskom kulturnom i kreativnom sektoru poseban cilj Programa koji se nastoji ostvariti posebnim novim programom u okviru potprograma Kultura;
O.	budući da je „Kultura pokreće Europu” najveći program mobilnosti EU-a za kulturne i kreativne sektore i da je do sredine 2023. privukao oko 4660 prijava; budući da otprilike 85 % prijava potječe iz sektora kao što su vizualna umjetnost, scenska umjetnost i glazba; 
P.	budući da se programom priznaje važnost glazbenog sektora kao ključne sastavnice europske kulturne raznolikosti, koja može imati koristi od horizontalnog pristupa u okviru potprograma Kultura; budući da je u razdoblju 2021. – 2022. u okviru inicijative „Glazba pokreće Europu” 5 milijuna EUR dodijeljeno jačanju konkurentnosti, inovacija i raznolikosti europskog glazbenog sektora;
Q.	budući da djelovanje koje se odnosi na književno prevođenje ima jedinstvenu ulogu u promicanju autora izvan nacionalnih granica, dopiranju do nove publike i da pridonosi kulturno i jezično raznolikijoj Europi;
R.	budući da izvor javne potpore audiovizualnom ekosustavu u Europi uglavnom potječe s nacionalne razine, pri čemu potprogram Media nadopunjuje nacionalne sustave podupiranjem projekata s dugotrajnim učinkom;
S.	budući da deskovi programa Kreativna Europa imaju ključnu ulogu posrednika između Komisije, Europske izvršne agencije za obrazovanje i kulturu (EACEA), podnositelja zahtjeva i korisnika; budući da se više od 60 % svih podnositelja zahtjeva u razdoblju 2021. – 2022. prije podnošenja zahtjeva obratilo svojem lokalnom desku;
T.	budući da je, s obzirom na ključnu ulogu deskova programa Kreativna Europa u promicanju i informiranju kulturnih i kreativnih sektora o svim aspektima programa, suradnja i razmjena između Komisije – uključujući EACEA – i deskova programa Kreativna Europa treba se ojačati i treba obuhvaćati razmjenu relevantnih informacije u budućim pozivima na podnošenje prijedloga;
U.	budući da program Kreativna Europa ima stratešku ulogu u jačanju vanjske dimenzije kulturnih odnosa Europske unije jer se njime potiču partnerstva među različitim akterima iz kulturnih i kreativnih sektora, primjenjuje pristup „od građana za građane” te promiče kulturna raznolikost u Europi i izvan nje;
V.	budući da se u okviru programa prepoznaje važnost zaštite i promicanja sektora umjetnosti i obrta, posebno u području kulturne baštine, i priznaje njihova ključna uloga u podupiranju i urbanih i ruralnih gospodarstava diljem Europe, kao i njihova uloga u jačanju kulturne raznolikosti;
W.	budući da je pečat izvrsnosti novost u programu Kreativna Europa za razdoblje 2021. – 2027. uvedena s ciljem jačanja sinergije i jednostavnije potrage za alternativnim financiranjem u slučaju proračunskih ograničenja; 
X.	budući da je Europska prijestolnica kulture, kao posebno djelovanje, prestižna inicijativa s veoma važnom ulogom u svjetskim kulturnim programima te od svojeg uvođenja 1985. naglašava bogatstvo i jedinstvenost raznolikosti kultura i gradova;
1.	ističe da je interes za novu generaciju programa Kreativna Europa u kulturnim, kreativnim i audiovizualnim sektorima, kao i sektoru informativnih medija i dalje velik i da raste broj zahtjeva podnesenih u okviru triju potprograma, zbog čega dolazi do razmjernog smanjenja stope uspješnosti zahtjeva, što može dovesti do razočarenja programom u tim sektorima;
2.	pozdravlja odgovor Programa na ublažavanje posljedica pandemije bolesti COVID-19 koja je ozbiljno poremetila kulturne i kreativne sektore čak i prije početka trenutačnog programa; međutim, ponavlja svoj poziv Komisiji i državama članicama da pojačaju napore za rješavanje dugoročnih posljedica pandemije na stvaratelje i kulturne djelatnike, posebno onih povezanih s njihovim usavršavanjem i prekvalifikacijom, kako bi se odgovorilo na potrebe koje proizlaze iz razvoja događaja i izazova koji utječu na sektore;
3.	žali zbog toga što sve države članice nisu dodijelile najmanje 2 % sredstava iz Mehanizma za oporavak i otpornost kako bi se osigurala otpornost tih sektora, kako je zatražio Parlament; stoga poziva sve države članice da ojačaju sinergije i osiguraju dostatna ciljana ulaganja za te sektore putem drugih programa EU-a;
4.	prima na znanje fleksibilnost Komisije i EACEA-e u provedbi programa, koji je prilagođen kako bi se uzele u obzir posljedice pandemije bolesti COVID-19; međutim, naglašava potrebu za postizanjem ravnoteže između usklađenih sustava administrativnog upravljanja za sve programe EU-a, s jedne strane, i posebnih potreba različitih korisnika, s druge strane; stoga potiče Komisiju i EACEA-u da pojačaju napore kako bi se pojednostavnili postupci administrativnog upravljanja programom Kreativna Europa za razdoblje 2021. – 2027.; ističe, međutim, da racionalizacija i pojednostavnjenje ne bi trebali dovesti do smanjenja financijskih i ljudskih resursa namijenjenih praćenju i evaluaciji projekata;
5.	potvrđuje da je postupak podnošenja zahtjeva često složen, posebno za pojedince, mikroorganizacije i male organizacije s ograničenim financijskim i ljudskim resursima; stoga poziva Komisiju i EACEA-u da dopuste da se troškovi povezani s postupkom podnošenja zahtjeva uključe u ukupne procijenjene proračunske troškove; nadalje, poziva deskove programa Kreativna Europa da dodatno ojačaju potporu svim podnositeljima zahtjeva;
6.	poziva Komisiju da zakaže redovite razmjene s korisnicima u vezi s izgradnjom kapaciteta kako bi se utvrdile novosti kao što su novi zahtjevi u okviru sustava izvješćivanja, uključujući rezultate koji su u skladu s Općom uredbom o zaštiti podataka[footnoteRef:14]; u okviru cilja programa da se povećaju raznolikost, inkluzija i rodna ravnopravnost naglašava hitnu potrebu za poboljšanjem sustava izvješćivanja kako bi se osigurala dostupnost i jednostavnost korištenja za sve korisnike, uključujući osobe s invaliditetom; [14:  	Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ. (SL L 119, 4.5.2016., str. 1.).] 

7.	prima na znanje postupno uvođenje poticaja za uključivanje u sve potprograme u prve dvije godine provedbe programa; primjećuje, međutim, nedostatak sveobuhvatnih podataka o tome kako se ostvaruju ciljevi programa na način kojim se potiču uključenost, jednakost, raznolikost i sudjelovanje; potiče Komisiju da u tom pogledu dostavi detaljno izvješće u svojoj privremenoj evaluaciji;
8.	potvrđuje da program svojim djelovanjem pridonosi cilju klimatske i okolišne održivosti; napominje da su prioriteti ekologizacije različito uvedeni u tri potprograma; poziva Komisiju da pomno prati provedbu prioriteta ekologizacije i njihov utjecaj na sektore te da redovito izvješćuje o svojoj procjeni; naglašava važnost razvoja aktivnosti osposobljavanja i podizanja razine osviještenosti u cilju promicanja usvajanja održivijih praksi u kulturnim i kreativnim sektorima;
9.	ističe važnost podupiranja kulturnih i kreativnih aktera u snalaženju u mogućnostima koje se nude na razini EU-a; u tom pogledu pozdravlja inicijativu CulturEU, višejezični interaktivni vodič u kojem su prikazane sve dostupne mogućnosti financiranja; naglašava ključnu važnost održavanja redovitih i, prema potrebi, ciljanih razmjena s kulturnim, kreativnim i audiovizualnim sektorima, kao i sektoru informativnih medija u cilju postizanja korisne suradnje; podsjeća Komisiju da je važno osigurati odgovarajuću uključenost dionika u pripremu budućih godišnjih programa rada; predlaže da Komisija ocijeni bi li se program Kreativna Europa za razdoblje 2028. – 2034. mogao bolje provoditi putem godišnjih ili dvogodišnjih programa rada;
10.	poziva na jačanje komunikacije i razmjene između Komisije, EACEA-e i deskova programa Kreativna Europa kako bi se osiguralo da deskovi programa imaju pristup svim relevantnim informacijama kako bi se podnositeljima zahtjeva i korisnicima omogućila kvalitetna potpora i smjernice; u tom pogledu ističe i važnost transparentnosti u širenju rezultata poziva; stoga poziva Komisiju da nastavi pravodobno objavljivati popis svih primatelja bespovratnih sredstava zajedno s dodijeljenim iznosom za pozive;
11.	naglašava važnost utvrđivanja programa i povećanja njegove vidljivosti; u tom pogledu poziva Komisiju da izvijesti Parlament o provedbi komunikacijske strategije programa, uključujući upotrebu službenih logotipa;
12.	ističe spremnost znatnog broja korisnika da svoja postignuća i rezultate podijele s kulturnim, kreativnim i audiovizualnim sektorima i europskim građanima; u tom pogledu ističe da se platforma koja je u tu svrhu stavljena na raspolaganje smatra nezadovoljavajućom te stoga poziva Komisiju da uključi korisnike u razvoj prikladnije platforme;
13.	napominje da neke države članice ne pružaju nacionalne programe odštete ili osiguranje kako bi olakšale mobilnost kulturnih dobara; priznaje da troškovi komercijalnog osiguranja mogu biti znatni za brojne aktere u kulturi; u tom pogledu predlaže da Komisija kao prvi korak u rješavanju tog pitanja objavi studiju izvedivosti paneuropskog sustava jamstava za pokrivanje troškova odštete;
14.	potiče Komisiju da promiče antropocentričnu i transparentnu primjenu umjetne inteligencije u umjetničkom i kreativnom procesu razvijanjem odgovarajućih etičkih standarda povezanih s primjenom umjetne inteligencije; u tom pogledu poziva Komisiju da osigura da i podnositelji zahtjeva i korisnici pružaju informacije o primjeni umjetne inteligencije u projektima, među ostalim u proizvodnji, distribuciji i promicanju kreativnih djela, kako bi se ocijenio taj novi trend u kulturnim i kreativnim sektorima i njegov utjecaj na program;
15.	naglašava velik potencijal programa Kreativna Europa u razvoju i jačanju transnacionalnih partnerstava, čime se također pridonosi međunarodnim odnosima EU-a putem kulture;
16.	poziva Komisiju da uloži odgovarajuća sredstva u vanjsku dimenziju programa i da potiče daljnju suradnju između kulturnih instituta i organizacija u državama članicama te klastera nacionalnih instituta EU-a za kulturu (EUNIC) u trećim zemljama; nadalje, poziva Komisiju da podrži i olakša sudjelovanje trećih zemalja u programu, gdje je to moguće;
Proračun
17.	ističe da je potražnja za trenutačnim programom Kreativna Europa, unatoč znatno povećanom proračunu za razdoblje 2021. – 2027., i dalje veća od ponude; u tom pogledu poziva Komisiju i države članice da znatno povećaju dodjelu financijskih sredstava programa Kreativna Europa za razdoblje 2028. – 2034.;
18.	prepoznaje hitnu potrebu da se u dvogodišnjem razdoblju 2021. – 2022. pojačano financiraju rashodi na početku razdoblja kako bi se ublažili učinci pandemije bolesti COVID-19 i ruske ratne agresije na Ukrajinu; ističe, međutim, štetan učinak koji će ta mjera imati u drugoj polovici financijskog ciklusa;
19.	potiče države članice i Komisiju da, s obzirom na izazove koji proizlaze iz digitalizacije i ekologizacije, velike potražnje, vrtoglave inflacije i s tim povezanih visokih troškova energije, koji ozbiljno utječu na operativne kapacitete korisnika, zajamče da u nadolazećim proračunskim godinama neće doći do proračunskih rezova kod raspodjele sredstava programa;
20.	žali zbog toga što oznaka pečata izvrsnosti još nije provedena; poziva Komisiju da odmah uvede tu oznaku kako bi projekti mogli iskoristiti mogućnosti kumulativnog i alternativnog financiranja tijekom ovog programskog ciklusa;
21.	žali zbog činjenice da u okviru višegodišnjeg financijskog okvira (VFO) za razdoblje 2021. – 2027. ne postoji fleksibilnost za nadopunu programa Kreativna Europa i naglašava da to isključuje financiranje novih inicijativa, vrijednih pilot-projekata i pripremnih djelovanja; u tom pogledu podsjeća da su pilot-projekti i pripremna djelovanja važni alati za ispitivanje novih inicijativa koje se mogu razviti u trajne programe financiranja EU-a ili biti obuhvaćene postojećima;
22.	žali zbog manjka financijskih sredstava između dvaju ciklusa VFO-a, koji je posebno utjecao na mrežni program i poziva Komisiju da učini sve što je potrebno kako se to ne bi ponovilo u budućnosti; poziva Komisiju da, s obzirom na ključnu ulogu tog programa u podupiranju sposobnosti kulturnih i kreativnih sektora da djeluju na transnacionalnoj i međunarodnoj razini, osigura odgovarajuća financijska sredstva i, osim toga, razmotri uvođenje operativnih bespovratnih sredstava za to djelovanje;
Potprogram Kultura
23.	pozdravlja uvođenje sektorskog pristupa kao nove značajke potprograma Kultura koja nadopunjuje horizontalna djelovanja; poziva na njegovo poboljšanje dodjelom odgovarajućih proračunskih sredstava kako bi se osiguralo da nijedan sektor ne bude zapostavljen i da nema smanjenja dodijeljenih sredstava za horizontalna djelovanja;
24.	podsjeća na važnost daljnje zaštite i promicanja slobode umjetničkog izražavanja, posebno u pogledu mogućnosti financiranja koje program nudi u okviru aktivnosti projekata kulturne suradnje i programa europskih mreža;
25.	uviđa da su povećane stope sufinanciranja, posebno za male projekte suradnje, korisne i da olakšavaju sudjelovanje malih organizacija; u tom pogledu poziva Komisiju i EACEA-u da dopuste projektnim konzorcijima da neovisno definiraju način raspodjele sredstava među svojim partnerima, pod uvjetom da se na razini projekta primjenjuje ukupna stopa sufinanciranja;
26.	naglašava važnost prekogranične mobilnosti za sve stvaratelje jer se zahvaljujući povećanju profesionalnih mogućnosti u inozemstvu koje ona pruža potiče kreativni proces; u tom pogledu pozdravlja djelovanje „Kultura pokreće Europu”, kao novo djelovanje u području mobilnosti u okviru programa Kreativna Europa;
27.	prima na znanje visoku kvalitetu zahtjeva zaprimljenih u okviru programa mobilnosti; međutim, poziva Komisiju da promiče djelovanje „Kultura pokreće Europu” među širom publikom, uz pomoć i potporu svih deskova programa Kreativna Europa, i to komunikacijskim aktivnostima i aktivnostima informiranja; smatra da bi te aktivnosti trebale biti posebno usmjerene na pojedinačne sektore, uključujući stvaratelje iz svih marginaliziranih skupina i manje zastupljenih zemalja i regija, kako bi se osigurala geografska ravnoteža;
28.	ističe da je, iako prepoznaje velik uspjeh novog djelovanja u području mobilnosti, ključno da se do kraja 2024. provede analiza glavnih novih trendova s ciljem istraživanja mogućnosti daljnjeg širenja tog djelovanja kako bi ono uključivalo nove aktere, primjerice predstavnike iz nakladništva; u tom pogledu poziva Komisiju da poveća proračun dodijeljen za to djelovanje od 2025. nadalje;
29.	naglašava pozitivan učinak zelenih i obiteljskih dodataka koji se provode za program mobilnosti, koji su konkretan primjer načina na koji program može biti inkluzivniji; stoga poziva Komisiju da razmotri mogućnost primjene tog pristupa u drugim djelovanjima programa Kreativna Europa;
30.	pozdravlja povećanje financiranja za europske platforme za promicanje novih umjetnika u okviru potprograma Kultura i ističe pozitivan učinak koji je ono imalo na raznolikost povećanjem vidljivosti umjetnika i njihovih ostvarenja na međunarodnoj razini; stoga poziva Komisiju da nastavi razvijati to djelovanje osiguravanjem odgovarajućeg financiranja i promicanja;
31.	naglašava važnost mrežnog programa u pružanju mogućnosti umrežavanja i izgradnje kapaciteta, čime se jačaju raznolikost i konkurentnost europskih kulturnih i kreativnih sektora; u tom pogledu poziva Komisiju da osigura odgovarajuća financijska sredstva za to djelovanje kako bi se pružila potpora trenutačnim korisnicima i novim mrežama;
32.	ističe da je sektorski pristup izvrstan alat kojim se jača sektor nakladništva i omogućuje usklađeno djelovanje kojim se podupire i potiče pristup tržištu i širi optjecaj europskih djela;
33.	podsjeća da je program potpore za književno prevođenje glavni program potpore za nakladništvo; naglašava, međutim, da je potrebno proširiti taj sustav kako bi se obuhvatilo prevođenje europske nefikcije; poziva Komisiju da u svojem preispitivanju programa sredinom provedbenog razdoblja uvede mjerljive ciljeve u vezi s time kako se sredstva dodjeljuju za poboljšanje pristupačnosti knjiga za osobe s invaliditetom;
34.	pozdravlja povećanje broja djelovanja kojima se pruža potpora glazbenom sektoru u okviru potprograma Kultura, što je dovelo do većeg broja projekata povezanih s glazbom koji se predlažu u okviru trenutačnog programa; međutim, poziva Komisiju da razvije pristup glazbenom sektoru koji će imati izraženiju stratešku komponentu i biti više usmjeren na sektor kako bi se odgovorilo na trenutačne i buduće izazove, uz oslanjanje na rezultate pripremnog djelovanja „Glazba pokreće Europu”; u tom pogledu naglašava važnost redovitog strukturiranog dijaloga između glazbenog ekosustava i Komisije; nadalje, poziva Komisiju da u suradnji sa sektorom prikupi podatke o glazbenim tržištima država članica i izvijesti o svim novim izazovima koji utječu na cijeli ekosustav;
35.	naglašava važnost posebnog djelovanja Europske prijestolnice kulture kao katalizatora kulturne i gospodarske obnove gradova i regija; naglašava potrebu za povećanim financiranjem za to posebno djelovanje, koja postoji već dugo vremena, kako bi se pokrili dodatni troškovi nastali zbog dugoročnih posljedica pandemije bolesti COVID-19 i rastuće inflacije; stoga poziva Komisiju da poveća financiranje u okviru Nagrade Melina Mercouri, za koju se već nekoliko godina izdvaja iznos od samo 1,5 milijun EUR; nadalje, poziva države članice da osiguraju trajno nasljeđe za tu inicijativi i da podrže njezin doseg kako bi se povećalo sudjelovanje u kulturnim aktivnostima koje se razvijaju u okviru nje;
36.	potvrđuje da je oznaka europske baštine vrijedna inicijativa kojom se promiče važna uloga tih lokacija u povijesti i kulturi Europe te napominje da je u razdoblju od 2013. do 2021. tu oznaku dobilo 60 lokacija; međutim, poziva Komisiju da poboljša vidljivost oznake europske baštine razvijanjem sinergija s drugim relevantnim financijskim instrumentima EU-a;
37.	naglašava važnost nagrada koje se podupiru u okviru programa Kreativna Europa književnosti, arhitekturi i baštini, glazbi (suvremenoj, rock i pop glazbi) i audiovizualnoj umjetnosti; naglašava da su te dugotrajne inicijative dobro poznate u tim sektorima i da se zahvaljujući njima povećava vidljivost europskih kulturnih i kreativnih sektora jer omogućuju nagrađivanje postignuća u različitim područjima;
Potprogram Media
38.	potvrđuje da je potprogram Media i dalje glavni europski instrument kojim se pruža strateška potpora neovisnom audiovizualnom sektoru, koji se uglavnom sastoji od malih i srednjih poduzeća; ističe veliku međunarodnu konkurenciju s kojom se suočavaju europski sektor audiovizualnih medija, kinematografije i videoigara te ključnu potporu koju taj potprogram pruža za oporavak i transformaciju tih sektora i za povećanje strateške autonomije EU-a; u tom pogledu naglašava važnost osiguravanja odgovarajuće raspodjele proračunskih sredstava za potprogram Media i ustraje na potrebi za sveobuhvatnim podacima za procjenu i praćenje toga postiže li se programom učinkovito povećanje gospodarskog i kulturnog potencijala tih sektora i na koji način;
39.	prima na znanje pozitivan učinak ciljanih mjera uvedenih u okviru potprograma Media kako bi se proširilo sudjelovanje zemalja s različitim audiovizualnim kapacitetima i ojačala prekogranična suradnja;
40.	ističe da je velik broj visokokvalitetnih projekata u okviru programa skupnih projekata i mini-razvoja skupnih projekata odbijen u razdoblju 2021. – 2022. zbog proračunskih ograničenja; stoga poziva Komisiju da dodijeli veći proračun za buduću provedbu tih programa;
41.	ističe ključnu ulogu programa potpore „Distribucija europskih filmova” i „Prodaja europskih filmova” koji su doprinijeli kulturnoj raznolikosti europskog audiovizualnog sektora jer se zahvaljujući njima povećala prekogranična cirkulacija europskih filmova i neutralizirali neki rizici koje distributeri preuzimaju kada ulažu u produkciju, distribuciju i promidžbu nenacionalnih europskih filmova; stoga naglašava da je ključno povećati financijska sredstva za oba programa i uložiti dodatne napore kako bi se osigurali optjecaj i internetska dostupnost europskih djela;
42.	ističe da u mnogim europskim zemljama ne postoje programi potpore posvećeni prikazivanju filmova; u tom pogledu ističe važnost održavanja odgovarajućeg financiranja mreže Europa Cinemas, vodeće inicijative u okviru potprograma Media, koja doprinosi optjecaju europskih filmova u kinima;
43.	naglašava da se Uredbom o programu Kreativna Europa za razdoblje 2021. – 2027. proširuje pružanje potpore aktivnostima umrežavanja audiovizualnih djelatnika, uključujući stvaratelje; ističe da to djelovanje još nije provedeno; stoga poziva Komisiju da provede ciljano djelovanje čija je svrha pravodobno podupiranje aktivnosti posvećenih umrežavanju i suradnji europskih profesionalnih i kulturnih organizacija unutar audiovizualnog vrijednosnog lanca;
44.	podsjeća na uspjeh europskog pripremnog djelovanja „Scenariji na europski način” i predlaže da Komisija uključi ciljeve tog djelovanja u program Kreativna Europa;
45.	pozdravlja uvođenje posebnog djelovanja za potporu razvoju videoigara i imerzivnih sadržaja, koje je pobudilo velik interes u tom sektoru; poziva Komisiju da podrži kulturnu i kreativnu dimenziju tog sektora uzimajući u obzir njegove posebne značajke i povezane potrebe pri izradi relevantnih poziva na podnošenje prijedloga, uključujući potrebu za ispitivanjem novih poslovnih modela u virtualnom svijetu kako bi se omogućio razvoj vještina u tom području, s posebnim naglaskom na sudjelovanju žena; napominje, međutim, da bi trenutačni proračun za to mogao biti nedostatan i poziva na dodatna sredstva za potporu rastu europskog ekosustava videoigara i poticanje razvoja i zadržavanja europskih talenata;
46.	ističe da rastuća inflacija na izrazito konkurentnom audiovizualnom tržištu utječe na troškove produkcije; stoga poziva Komisiju da prilagodi gornje granice financiranja naviše kako bi se osiguralo da potprogram Media može pružiti potporu audiovizualnoj industriji;
47.	prepoznaje uspjeh poziva na podnošenje prijedloga „Mreže europskih festivala”, u okviru kojeg je pružena potpora za 71 festival u 12 mreža koje su surađivale kako bi se, među ostalim, potaknuo angažman publike; stoga poziva Komisiju da nastavi financirati svake godine jedno od dva komplementarna djelovanja, „Europske festivale” i „Mrežu europskih festivala”;
48.	napominje da se, s obzirom na to da je instrument za ulaganje u medije privukao velik broj prijava, za njegovu buduću provedbu moraju osigurati veće proračunske sinergije s programom InvestEU; poziva Komisiju da dodatno poboljša promicanje tog instrumenta u audiovizualnom sektoru;
49.	podsjeća da se Komisijinim prijedlogom europskog akta o slobodi medija iz rujna 2022. uspostavlja novi Europski odbor za medijske usluge koji bi zamijenio Europsku skupinu regulatora za audiovizualne medijske usluge (ERGA) uspostavljenu Direktivom 2010/13/EU[footnoteRef:15]; u svjetlu ograničenih financijskih sredstava dostupnih za provedbu ciljeva programa naglašava da se proračun dodijeljen potprogramu Media i drugim proračunskim linijama programa ne smije dodijeliti za financiranje Odbora; [15:  	Direktiva 2010/13/EU Europskog parlamenta i Vijeća od 10. ožujka 2010. o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (Direktiva o audiovizualnim medijskim uslugama) (SL L 95, 15.4.2010., str. 1.).] 

Međusektorski potprogram
50.	žali zbog velikih kašnjenja u provedbi djelovanja programiranih u okviru Međusektorskog potprograma, posebno tijekom 2021., koja su bila posljedica novosti uvedenih u potprogram;
51.	napominje da su pozivi za novinarska partnerstva i medijsku pismenost privukli najveći broj zahtjeva u razdoblju 2021. , što naglašava hitnu potrebu za povećanom financijskom potporom europskom medijskom sektoru;
52.	napominje da niska stopa uspješnosti zahtjeva u okviru Međusektorskog potprograma, unatoč općenito visokoj kvaliteti podnesenih zahtjeva, upućuje na veliku potražnju za financijskom potporom koja se nažalost ne može riješiti trenutačnom financijskom raspodjelom;
53.	poziva Komisiju da osigura da se u preostalom programskom razdoblju najmanje 9 %[footnoteRef:16] ukupnog proračuna za razdoblje 2021. 2027. dodijeli za potporu ciljevima Međusektorskog potprograma; [16:  	Članak 8. Uredbe (EU) 2021/818 o uspostavi programa Kreativna Europa (2021. – 2027.).] 

°
°	°
54.	nalaže svojoj predsjednici da ovu Rezoluciju proslijedi Vijeću, Komisiji i nacionalnim deskovima programa Kreativna Europa.

